Han er mystisk og spændende, og du glæder dig til at lære ham at kende. Hvem ved, måske er han også sjov og underholdende, så tiden mellem jer flyver afsted. Kærlighed har mange ansigter, og på Klostermarksskolen i Aalborg fejrer man i dagene omkring Valentinsdag kærligheden til det boglige univers. Her har man forvandlet skolebiblioteket til en drømmende kærlighedshule med blind date og speed dating. Vælger en elev at gå på en blind date – med en bog, naturligvis – vælger hun en af de indpakkede bøger uden at vide, om det er en krimi, faktabog eller kærlighedsnovelle, hun har taget ned fra hylden. Skal give det en chance Kun klistermærket med en simpel titel udenpå afslører en anelse om indholdet – for eksempel ”Mine forældre er skilt – har vi det til fælles?” eller ”Jeg er frisk på en date – er du?” - Eleven forpligter sig så til at lære bogen bedre at kende ved at læse i den i en halv time, før han eller hun må lægge den væk og måske sige, at det ikke var noget alligevel, fortæller skolebibliotekaren bag projektet, Anja Beltoft. - På samme måde, som når man er på date, så skal man give den anden en chance og lære ham eller hende at kende Læs ét digt i minuttet Vælger man at gå på speed dating i det boglige univers på Klostermarksskolens bibliotek, foregår det ved, at man læser ét kærlighedsdigt på ét minut og dernæst rykker videre til næste digt. På kort tid er man blevet præsenteret for en række nye digte, man måske ellers ikke ville have fået øjnene op for. Det nok største hit blandt de ældste elever er bibliotekets photo booth . Her kan de få taget et billede sammen med veninderne - og yndlingsbogen. - Her mærker vi virkelig begejstringen for at tage selfies, lyder det fra Anja Beltoft. Kender Valentinsdag fra USA Projektet er målrettet eleverne i 4. til 9. klasse. Især eleverne i de ældste klasser har taget Valentinsdag til sig fra amerikanske film og serier. - Jeg synes, det er et godt initiativ at organisere de her blind dates . Jeg vil gerne støtte det, for det er bare sjovt, siger Anna Karina fra 9.a. Og netop de hemmelige bøger sikrer, at eleverne udvider deres horisont. - Blind date -bøger giver mig muligheden for at give en chance til en bog, som jeg måske ellers ikke ville have valgt, siger Rebecca fra 9.a. Det boglige kærlighedsunivers fylder Klostermarksskolens biblioteket i uge seks og syv. Og det er allerede blevet et hit i samtlige klasser. - Mange af bøgerne er allerede væk - de blev revet væk på halvandet døgn. Eleverne elsker jo Valentinsdag, og de sluger hele dét univers råt, fordi de er vokset op med det, fortæller Anja Beltoft. - Og så synes de, det er sjovt, at vi har pyntet biblioteket sådan op, så det ikke ligner sig selv. Bøger giver empati Bag al pynten og de flotte farver ligger der en vigtigere lektie, bibliotekarerne gerne vil give eleverne med i livets rygsæk. - Vi vil gerne give dem lyst til at læse – og blive ved med at læse bøger gennem hele livet. Det er vores fornemmeste opgave. At blive en dygtig læser er vigtigt for at kunne kommunikere med andre og forstå den verden, vi lever i – og for at kunne sætte sig ind i, hvordan andre har det, fortæller bibliotekaren bag projektet. - Derfor håber vi jo på at få skabt en forbindelse, så de forbinder bøger med noget positivt. Derfor bruger vi altid højtiderne – og Valentinsdag – til at gøre noget særligt og få skabt den forbindelse, siger hun. Spændende bøger Og dét mål ser ud til at lykkes, når man spørger de unge selv. - Min bog er meget spændende, man får lov til at leve sig ind i andres liv. Der er også kærlighed med i bogen. Og så elsker jeg, at man kan få taget et billede med sine veninder, siger Sophia. - Ja, det er fedt med inspiration til bøger. Jeg har valgt bogen Anna Banana, fordi den er spændende, lyder det fra Agnes. Projektet varer til og med uge syv. Kærligheden til bøger varer forhåbentlig hele livet.

Referat:
På Klostermarksskolen i Aalborg fejrer man i dag på Valentinesdag kærligheden til bøger. Målet er at styrke elevernes interesse i at læse.